Jong man dood toe hy selfoondiewe wou keerBraden Cannoo. Foto: Facebook ŉ Kelner by ŉ restaurant in Tokai, Kaapstad, het met sy lewe geboet toe hy selfoondiewe agternagesit het. Drie mans en ŉ vrou het omstreeks 19:30 Maandagaand Jakes-restaurant in Steenberg Village binnegegaan. “Die vier het hul as klante voorgedoen wat by die restaurant wou eet,” het sers. Noloyiso Rwexana, polisiewoordvoerder, gesê. Die vier het die restaurant weer verlaat voor daar vir hulle sitplek aangewys is. Dit is toe dat 22-jarige Braden Cannoo agtergekom het dat een van die restaurant se werknemers se selfoon gesteel is. Die drie mans het in ŉ Avanza buite die restaurant gespring en die vrou agtergelaat. Cannoo het die verdagte agternagesit en op die enjinkap van die motor gespring terwyl die verdagtes weggery het. “Hy is van die voertuig geslinger waarna die verdagtes oor hom gery het. Hy is ook ŉ ent ver deur die motor gesleep.” Cannoo is op die toneel dood verklaar. Die vrou is in hegtenis geneem vir selfoondiefstal. Die polisie ondersoek ŉ saak van moord. Die restaurant het intussen hulde aan Cannoo gebring. “Hy was ŉ jong, entoesiastiese student en ŉ vriend vir almal. Hy was saggeaard, bedagsaam en ŉ ware held.” Enigiemand met meer inligting oor die voorval word versoek om sers. Brink te kontak by 021 702 8900.